Στα 16 δισ. ευρώ εκτιμάται ότι έφθασε ο τζίρος των νόμιμων και παράνομων τυχερών παιγνίων στην Ελλάδα το 2017. Στην επίγεια αγορά τυχερών παιχνιδιών «παίχτηκαν» κάτι παραπάνω από 6 δισ. ευρώ, ενώ μέσω Internet η αξία των πονταρισμάτων έφθασε τα 5,2 δισ. ευρώ. Παράλληλα, εκτιμάται ότι 5 δισ. ευρώ επιπλέον τοποθετήθηκαν σε παράνομα στοιχήματα.

Το 2017, ο συνολικός κύκλος εργασιών της επίγειας αγοράς τυχερών παιγνίων στην Ελλάδα ανήλθε σε 6.079.330.553,67 ευρώ (αύξηση 8,7% έναντι του 2016) και τα συνολικά ακαθάριστα έσοδα (GGR) ανήλθαν σε 1.634.091.599,18 ευρώ (αύξηση 2,3% έναντι του 2016).

Ομως ολοένα και πλησιέστερα στα μεγέθη του συμβατικού επίγειου στοιχηματισμού πλησιάζει αυτός που διενεργείται στο Internet.

Σύμφωνα με τα στοιχεία της Επιτροπής Εποπτείας και Ελέγχου Παιγνίων (ΕΕΕΠ), που βασίζονται στα δεδομένα που της κοινοποίησαν οι εταιρείες που δραστηριοποιούνται στην αγορά διαδικτυακού στοιχηματισμού, τα συνολικά έσοδά τους (τα χρήματα που δαπανούν οι παίκτες) ανήλθαν το 2017 σε 5,28 δισ. ευρώ, με τα μεικτά κέρδη (GGR) όμως στα 280,6 εκατ. ευρώ.

Ητοι συνολικά το μέγεθος της συντεταγμένης ελληνικής αγοράς στοιχηματισμού ξεπέρασε τα 11 δισ. ευρώ και τα καθαρά έσοδα των επιχειρήσεων που δραστηριοποιούνται στον κλάδο προσέγγισαν τα 2 δισ. Σε πολλά δισεκατομμύρια ακόμα υπολογίζουν πολλοί τα μεγέθη της παράνομης αγοράς στο Internet.

Η «μαύρη λίστα»

Η ΕΕΕΠ εντόπισε νωρίτερα φέτος (πριν από το Παγκόσμιο Κύπελλο Ποδοσφαίρου) περί τους 1.400 νέους ιστότοπους παράνομου στοιχηματισμού και η σχετική «μαύρη λίστα» που δημοσιοποιεί ξεπέρασε τις 2.700 εγγραφές από περίπου 1.600 που ήταν πριν.

Ο εκτελεστικός πρόεδρος του ΟΠΑΠ Καμίλ Ζίγκλερ, κατά τη διάρκεια της ετήσιας τακτικής γενικής συνέλευσης της εισηγμένης στα τέλη Απριλίου, υποστήριξε πως το ύψος του παράνομου στοιχήματος στην Ελλάδα είναι μεγαλύτερο από το νόμιμο, με τεράστιες απώλειες για το ελληνικό Δημόσιο.

Οπερ μεθερμηνευόμενον, εκτίμησε πως περί τα 5 δισ. ευρώ επιπλέον ποντάρονται εκτός συντεταγμένης και αδειοδοτημένης, έστω και με προσωρινό ή μεταβατικό τρόπο, αγοράς. Τούτο σημαίνει πως στην Ελλάδα παίζονται κάθε χρόνο περί τα 16 δισ. ευρώ.

Σημειώνεται πως οι εταιρείες του διαδικτυακού στοιχηματισμού για το 2016 είχαν γνωστοποιήσει στην Επιτροπή Εποπτείας και Ελέγχου Παιγνίων έσοδα της τάξης των 5 δισ. ευρώ όταν για το 2015 είχαν δηλώσει μόλις 1,88 δισ. ευρώ (και μεικτά κέρδη GGR μόλις 119 εκατ.).

Η επισκεψιμότητα στα καζίνο το 2017 εμφανίζεται μειωμένη κατά 4,4% σε σχέση με το 2016. Ο συνολικός αριθμός των επισκέψεων το 2017 ανήλθε σε 2.456.549 έναντι των 2.570.078 το 2016, όμως ο συνολικός κύκλος εργασιών τους αυξήθηκε στα 1,582 δισ. από 1,577 δισ. και ακαθάριστα έσοδά τους διαμορφώθηκαν στα 253,3 εκατ.

Τα πρώτα

Εξ αυτών τα υψηλότερα ακαθάριστα έσοδα εμφάνισε το καζίνο Πάρνηθας (82,4 εκατ.), το καζίνο Θεσσαλονίκης (70 εκατ.) και το καζίνο Λουτρακίου (54,8 εκατ.) Η συμβολή των παιγνιομηχανών στα ακαθάριστα έσοδα συμβάδισε με την αντίστοιχη αυξητική τάση της συμμετοχής των παιγνιομηχανών στον κύκλο εργασιών, καθ’ όλη τη δεκαετία 2008-2017, και ανήλθε σε 66,9% το 2017.

Σε σύγκριση με το προηγούμενο έτος (2016), σημειώθηκε μείωση της τάξης του 3,46% στο σύνολο των μέσων διεξαγωγής, σε λειτουργία, στα εννέα καζίνο. Συγκεκριμένα παρατηρήθηκε μείωση στα μηχανήματα με εγκατεστημένες επί αυτών εφαρμογές λογισμικού τυχερών παιγνίων (slot machines), στις ηλεκτρονικές ρουλέτες, στους τερματικούς σταθμούς ηλεκτρονικών ρουλετών και στα τραπέζια.

Στην Ελλάδα σήμερα λειτουργούν εννέα (9) από τις δέκα (10) επιχειρήσεις καζίνο, στις οποίες έχει χορηγηθεί άδεια λειτουργίας σύμφωνα με τις διατάξεις του ν. 2206/1994 (Α 62) και του ν. 3139/2003 (Α 100). Με τις διατάξεις του ν. 4512/2018, άρθρα 357-378 (Α 5) επικαιροποιήθηκε το πλαίσιο αδειοδότησης, λειτουργίας και οικονομικών υποχρεώσεων των νέων επιχειρήσεων καζίνο στην Ελλάδα.

Εκτίναξη παράνομων στοιχημάτων λόγω Μουντιάλ

Στα τυχερά παίγνια μέσω Διαδικτύου, στην Ελλάδα δραστηριοποιούνται στον τομέα αυτό εταιρείες οι οποίες παρέχουν τις υπηρεσίες τους κατά τη μεταβατική περίοδο της παραγράφου 12 του άρθρου 50 του ν. 4002/2011 (Α 180). Δραστηριοποιούνται, όμως, και χιλιάδες παράνομα sites.

Οι έλεγχοι της Επιτροπής Εποπτείας και Ελέγχου Παιγνίων, καθώς το Παγκόσμιο Κύπελλο Ποδοσφαίρου δημιούργησε οργασμό παράνομης δραστηριότητας, αυξήθηκαν και αξιοποιώντας ταχύτερες και αποτελεσματικότερες διαδικασίες που εισήγαγε με στόχο την προστασία του κοινού και των παικτών, σε πολύ σύντομο χρονικό διάστημα πραγματοποίησε πολλαπλούς ελέγχους και οι ιστότοποι της 24ης έκδοσης Blacklist ανέρχονται πλέον σε 2.708 μετά την προσθήκη 1.083 επιπλέον ιστοτόπων (η 24η έκδοση της Blacklist είναι αναρτημένη στον ιστότοπο της ΕΕΕΠ)

Υπενθυμίζεται ότι οι 1.083 παράνομοι ιστότοποι προστέθηκαν στην Blacklist σε μικρό διάστημα έπειτα από άλλη απόφαση της ΕΕΕΠ, με την οποία είχαν προστεθεί 578 ιστότοποι. Σε όλους τους ιστοτόπους που είναι εγγεγραμμένοι στη Blacklist επιβάλλεται απαγόρευση πρόσβασης από ελληνική IP, σύμφωνα με τις κείμενες διατάξεις.

Οι δε πάροχοι υπηρεσιών Διαδικτύου (ISPs) διακόπτουν άμεσα, με τη γνωστοποίηση της Blacklist, την πρόσβαση σε όλους τους ιστοτόπους και ονόματα χώρου που έχουν εγγραφεί στον κατάλογο και ανακατευθύνουν τον επισκέπτη στη σχετική ενημερωτική ιστοσελίδα της ΕΕΕΠ.